

# РЕПУБЛИКА БЪЛГАРИЯ

Заместник-министър на земеделието

…………………………

……………… 20…… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО**  **ЯВОР ГЕЧЕВ** | **ОДОБРИЛ,**  **МИНИСТЪР НА ЗЕМЕДЕЛИЕТО:**  **ЯВОР ГЕЧЕВ** |

**ДОКЛАД**

от Тодор Джиков – заместник-министър на земеделието

**Относно:** Проект на Наредба за изменение и допълнение на Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България

**УВАЖАЕМИ ГОСПОДИН МИНИСТЪР,**

На основание чл. 14, ал. 4 от Закона за посевния и посадъчния материал, внасям за одобряване проект на Наредба за изменение и допълнение на Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България.

**Причини, които налагат приемането на акта**

С действащата Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България (обн., ДВ, бр. 97 от 2013 г.) се урежда изпитването на сортовете земеделски растения с цел признаване и вписване в Официалната сортова листа и редът за вписване и отписване на сортовете растения в и от листата.

През 2022 г. са приети Директива за изпълнение (ЕС) 2022/1647 на Комисията от 23 септември 2022 година за изменение на Директива 2003/90/ЕО по отношение на дерогация за биологични сортове земеделски растителни видове, подходящи за биологично производство (ОВ L 248, 26.9.2022 г.) и Директива за изпълнение (ЕС) 2022/1648 на Комисията от 23 септември 2022 година за изменение на Директива 2003/91/ЕО по отношение на дерогация за биологични сортове зеленчукови видове, подходящи за биологично производство (ОВ L 248, 26.9.2022 г.), които следва да бъдат въведени в националното законодателство.

**Цели**

Целта на проекта на наредба е да се въведат в националното законодателство изискванията на Директива за изпълнение (ЕС) 2022/1647 на Комисията от 23 септември 2022 година за изменение на Директива 2003/90/ЕО по отношение на дерогация за биологични сортове земеделски растителни видове, подходящи за биологично производство и на Директива за изпълнение (ЕС) 2022/1648 на Комисията от 23 септември 2022 година за изменение на Директива 2003/91/ЕО по отношение на дерогация за биологични сортове зеленчукови видове, подходящи за биологично производство, за да се постигне пълно съответствие с европейското законодателство.

Стандартите за хомогенност, определени в съществуващите протоколи и насоки за различимост, хомогенност и стабилност (РХС) на Европейския офис за сортовете растения (CPVO) и Международния съюз за закрила на новите сортове растения (UPOV), не са подходящи за биологичните сортове за биологично производство, които се характеризират с високо ниво на генетично и фенотипно разнообразие. Освен това, по отношение на изпитването за биологични и стопански качества (БСК) е необходимо да се установят правила, съобразени с изискванията в сектора на биологичното производство, които са в съответствие с разпоредбите на Регламент (ЕС) 2018/848 на Европейския парламент и на Съвета от 30 май 2018 година относно биологичното производство и етикетирането на биологични продукти и за отмяна на Регламент (ЕО) 834/2007 на Съвета (ОВ L 150, 14.6.2018 г.).

С въвеждането на директивите и приемането на наредбата ще се даде възможност за използването на дерогация по отношение на сортоизпитването за РХС на биологични сортове от определени земеделски растителни и зеленчукови видове, подходящи за биологично производство, като отклонение от съществуващите протоколи на CPVO. Също така, с проекта на наредба се въвеждат изисквания за БСК, които са адаптирани в по-голяма степен към биологичните сортове, подходящи за биологично производство.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет.

За приемането на проекта на акт не са необходими допълнителни разходи/трансфери и други плащания по бюджета на Министерството на земеделието. Не се предвиждат допълнителни разходи и за нейните адресати.

**Очаквани резултати от прилагането на акта**

С актуализирането на текстовете на наредбата, разпоредбите ѝ ще съответстват на правото на Европейския съюз.

**Анализ за съответствие с правото на Европейския съюз**

Проектът на Наредба съдържа разпоредби, транспониращи актове на Европейския съюз, поради което са приложени таблици на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани за обществена консултация на интернет страницата на Министерството на земеделието и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието и на Портала за обществени консултации.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**уважаеми господин МИНИСТЪР,**

Във връзка с гореизложеното и на основание чл. 14, ал. 4 от Закона за посевния и посадъчния материал предлагам да издадете приложената Наредба за изменение и допълнение на Наредба № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България.

|  |  |
| --- | --- |
| **Приложениe:** | 1. Проект на Наредба за изменение и допълнение на Наредба  № 7 от 2013 г. за условията и реда за сортоизпитване, признаване, вписване и отписване на сортовете растения във и от Официалната сортова листа на Република България; 2. Таблици на съответствието с правото на Европейския съюз; 3. Справка за отразяване на постъпилите становища; 4. Справка за отразяване на постъпилите предложения от обществената консултация; 5. Постъпилите становища. |

С уважение,

**ТОДОР ДЖИКОВ**

*Заместник-министър на земеделието*